Pixel 9a udskudt – Google har problemer med komponenter

I går kunne vi skrive om Pixel 9a, Googles bud på en mere prisvenlig indgang til Pixel-universet. Selvom Pixel 9a er en mere budgetvenlig model end Googles flagskibe, byder telefonen på en imponerende hardwarepakke – herunder det største batteri nogensinde i en Pixel-telefon.

Men nyheden om 9a’s lancering har ramt forhindringer. Google har nemlig endnu ikke offentliggjort detaljer om, hvornår forudbestillingerne åbner, eller hvornår telefonen bliver tilgængelig i butikkerne. Og det er der en bekymrende grund til – de har nemlig problmer med komponenter i telefonen, lyder det nu fra firmaet selv.

“Vi undersøger et kvalitetsproblem, der påvirker et lille antal Pixel 9a-enheder,” udtaler Google.

Kommer til at være under lup

Google har ikke specificeret, hvilken komponent der er tale om, og det er usikkert, om detaljerne nogensinde bliver offentliggjort. Det bliver dog generelt modtaget positivt at Google venter med udrulningen, så fejlene ikke betyder besvær og reklamationer når først 9a har ramt butikkerne. Uanset hvad kommer lanceringen af Pixel 9a til at være under lup – og nye Pixelejere vil sandsynligvis være ekstra opmærksomme på eventuelle fejl i de første enheder, der rammer markedet.

Vi forventer at få en Pixel 9a til test inden den lander i butikkerne – men hvornår det bliver er endnu ikke til at sige.

Pixel 9a udskudt – Google har problemer med komponenter